Polokwane-ma vermoor: Aanklagte teen een teruggetrekTanya Wiers. Die aanklagte teen een van die mans wat tereggestaan het vir die gru-moord op Tanya Wiers (44) van Polokwane, is Donderdag teruggetrek. Alfred Hlongwane (45) en Frans Maela (25) is aangekla van die moord op Wiers wat in Februarie vanjaar in haar huis in Eduanpark vermoor is. Mashudu Malabi-Dzhangi, woordvoerder van die Nasionale Vervolgingsgesag (NVG) in Limpopo, het aan Maroela Media gesê die direkteur van openbare vervolging het besluit om Hlongwane nie te vervolg nie. Malabi-Dzhangi het nie die redes vir hierdie besluit verskaf nie. Hlongwane het Donderdag in die hof verskyn waar die aanklagte teen hom formeel teruggetrek is. Maela staan egter steeds tereg vir die moord op Wiers en sal van 26 Februarie tot 2 Maart 2018 in die hooggeregshof in Polokwane verhoor word. Frans Maela. Foto: SAPD Wiers se seun het die middag van 7 Februarie op sy ma se liggaam afgekom toe hy van die skool af teruggekom het. Sy het verskeie steekwonde aan haar nek en verdedigingswonde aan haar hande gehad. Haar oë is met ŉ onbekende skerp voorwerp verwyder. Maela is dieselfde aand in hegtenis geneem in verband met die moord, terwyl Hlongwane vroeg in Maart in hegtenis geneem is. Wiers se man, Rolf sr., het destyds aan Maroela Media gesê hy is oortuig daarvan dat die moord nie deel van ŉ gewone rooftog was nie, omdat baie min uit die huis gesteel is. Slegs Wiers se trouring en -pand, toonring, armband en rekenaartablet is gesteel. Hy het destyds gesê hy vermoed die moordenaars moes ongesiens agter Wiers by die huis se elektriese hek ingeglip het toe sy ingery het. Die aanvallers het glo twee messe uit die gesin se kombuis gebruik om Wiers mee te vermoor. Hulle het dit weer gewas en terug in die messeblok gesit, voordat hulle weg is. Wiers se hare is later aan een van die messe gevind. Lees alle vorige berigte oor Tanya Wiers op Maroela Media.